CELEX: E2015P0017
Language: et
Date: 2015-05-22 00:00:00
Title: Héraðsdómur Reykjavíkuri (Reikjaviki ringkonnakohtu) 22. mai 2015. aasta otsusel põhinev taotlus saada EFTA kohtult nõuandev arvamus kohtuasjas Ferskar kjötvörur ehf. vs. Islandi riik (Kohtuasi E-17/15)

4.6.2016   
            
            
               ET
            
            
               Euroopa Liidu Teataja
            
            
               C 199/12
            
         Héraðsdómur Reykjavíkuri (Reikjaviki ringkonnakohtu) 22. mai 2015. aasta otsusel põhinev taotlus saada EFTA kohtult nõuandev arvamus kohtuasjas Ferskar kjötvörur ehf. vs. Islandi riik
   (Kohtuasi E-17/15)
   (2016/C 199/08)
   Héraðsdómur Reykjavíkuri (Reykjavíki ringkonnakohus) esitas EFTA kohtule 22. mai 2015. aasta kirjas taotluse nõuandva arvamuse saamiseks kohtuasjas Ferskar kjötvörur ehf. vs. Islandi riik, mille kohturegister sai kätte 16. juunil 2015 ja mis käsitles järgnevaid küsimusi:
   
               1.
            
            
               Kas EMP lepingu artiklis 8 määratletud EMP lepingu kohaldamisala näeb ette, et lepinguosalisel liikmesriigil on kaalutlusõigus seoses toorlihatoodete importi käsitlevate eeskirjade kehtestamisega, ning lepingu ja sellel põhinevate õigusaktide sätted ei ole selles suhtes tema suhtes siduvad?
            
         
               2.
            
            
               Kui vastus esimesele küsimusele on eitav, siis tekib küsimus, kas nõukogu direktiivi 89/662/EMÜ sätetega on kooskõlas, et EMP lepingus osalev liikmesriik kehtestab eeskirjad, milles nõutakse, et toorlihatoodete importija peab taotlema enne toodete importimist eriluba ning peab selleks esitama impordideklaratsiooni, teabe päritoluriigi ja tootjariigi, toote ja tootja liigi kohta ning vajalikud tõendid, sealhulgas tõendi, mis kinnitab, et tooteid on enne tollivormistust teatud aja ladustatud külmutatud kujul.
            
         
               3.
            
            
               Siseriiklik kohus taotleb kohtu arvamust selle kohta, kas Euroopa Parlamendi ja nõukogu määruse (EÜ) nr 178/2002 sätted on teisele küsimusele vastamise seisukohast asjakohased.
            
         
               4.
            
            
               Tulenevalt teisest ja kolmandast küsimusest palutakse vastust küsimusele, kas see kujutab EMP lepingu artikli 18 tähenduses tehnilist kaubandustõket, kui EMP riik kehtestab eeskirjad, mille kohaselt on vastavasse riiki toorlihatoodete import keelatud.
            
         
               5.
            
            
               Arvamust küsitakse selle kohta, kas vastust neljandale küsimusele mõjutab asjaolu, kui sihtkohariigiks oleva EMP riigi eeskirjades on lubatud teha erandeid kõnealuses küsimuses osutatud üldisesse keeldu.
            
         
               6.
            
            
               Kui vastus neljandale ja/või viiendale küsimusele on jaatav, siis palutakse vastust küsimusele, millistel juhtudel on selline toorlihatoodete impordikeeld EMP lepingu artiklile 13 osutades põhjendatud, võttes seejuures vajaduse korral arvesse viiendas küsimuses kirjeldatud asjaolusid. Samuti oodatakse vastust küsimusele, milliseid nõudeid tuleks tõenditega seoses kehtestada, eelkõige EMP õiguse ettevaatuspõhimõtet arvesse võttes.